Telkom 'baie stil' oor sy planne vir die platteland - KLK Landbou
Telkom 'baie stil' oor sy planne vir die platteland
Nadat boere in die Noord-Kaap se Telkomlyne vroeër vanjaar tydelik afgesny was, wag hulle steeds op kommunikasie van dié maatskappy oor wat met hul landlyne gaan gebeur.
Mnr. Nicol Jansen, voorsitter van Agri Noord-Kaap, sê Telkom is "baie stil" oor sy planne vir plattelandse telefoonlyne. "Ons het ook lanklaas klagtes van lede gekry dat hul landlyne afgesny word."
Dit volg nadat wyle mnr. Henk van Wyk, voormalige voorsitter van die organisasie, vroeër vanjaar talle klagtes ontvang het oor Telkom-telefoonlyne wat in die Noord-Kaap afgesny word. In Februarie vanjaar is sowat 70 boere van Garies se landlyne afgesny sonder dat hulle enige kennisgewings van Telkom ontvang het.
Ander boere het kennisgewings ontvang, en Telkom het aangedui dat satellietfone met selfoonsimkaarte as alternatiewe aangebied sou word. Die boere se landlyne is egter afgesny voor hulle verdere kommunikasie of die betrokke telefone van Telkom ontvang het. Die satelliettelefone is in baie gevalle nie 'n opsie vir boere nie weens swak selfoonseine op plase.
Dr. Requier Wait, hoof van ekonomie en handel by Agri SA, het in Februarie met Open Serve, Telkom se diensverskaffer, vergader en van die telefoonlyne wat afgesny is, is weer aangeskakel.
Volgens Wait is Telkom tans besig om landlyndienste met koordlose en satelliet-opsies te vervang omdat die landlyntegnologie verouderd is en maklik gesteel word.
Telkom het onlangs gesê die Onafhanklike Kommunikasie-owerheid van Suid-Afrika (Okosa) se konsepregulasies – wat voorstel dat die tarief wat netwerke van mekaar kan hef as 'n gebruiker van een netwerk 'n gebruiker van 'n ander netwerk bel, verlaag word – die maatskappy hard sal tref.
Luidens 'n berig op Moneyweb het Okosa 'n openbare konsultasieproses begin waarvolgens die tarief vir landlyne teen 2020 tot 3c gesny kan word. Dié tarief beloop tans 8c vir landlyne. 'n Verlaging van tariewe vir selfoonoproepe word ook voorgestel. Okosa stel die veranderinge voor om mededinging in dié mark aan te moedig en om koste vir verbruikers te verlaag.
Volgens mnr. Sipho Maseko, Telkom se uitvoerende hoof, kan so 'n verlaging werksverliese en die opskorting van dienste, soos openbare telefone en landlyndienste, op die platteland tot gevolg hê.
Wait sê die verlaging van tariewe deur Okosa en moontlike opskorting van landlyndienste versterk die saak vir landelike gebruikers om na die gebruik van nuwe tegnologie te skuif. "Agri SA is besig om 'n ooreenkoms met Telkom te sluit om die oorskakeling na koordlose en sateliet dienste te bevorder."
PreviousPrevious post:KLK Gesprek September 2018 uitgawe is beskikbaarNextNext post:Borer threatens trees all over the country